ເຈົ້າໜ້າທີ່ອັຟການິສຖານ ເວົ້າວ່າ ມັນຍັງເປັນການໄວເກີນໄປ ທີ່ຈະກ່າວອ້າງ ເອົາໄຊຊະນະ
ຂ່າວສຳຄັນອື່ນໆ: ຄະນະຜູ້ແທນເກົາຫລີເໜືອ ຢ້ຽມຄຳນັບສົບ ມື້ລາງ ອະດີດປະທານາທິບໍດີ ເກົາຫລີໃຕ້; ຜູ້ບັນຊາການຕຳຣວດ 6 ເຂດ ໃນຈີນ ຖືກຈັບ ໃນຂໍ້ຫາ ໃຫ້
ຫົວໜ້າເລືອກຕັ້ງອັຟການິສ ຖານເຕືອນວ່າ ມັນເປັນການໄວເກີນໄປທີ່ຈະ ອ້າງເອົາ ໄຊຊະນະ ໃນການເລືອກຕັ້ງ ປະທາ ນາທິບໍດີ ຂອງປະເທດຫຼັງຈາກຜູ້ສະມັກ ທີ່ມີ ຄະແນນນຳໜ້າທັງສອງ ຕ່າງກໍໄດ້ປະກາດວ່າຕົນເປັນຜູ້ຊະນະນັ້ນ ຄະນະໂຄສະນາຫາສຽງ ຂອງ ປະທານາທິບໍດີ ອັຟການິສຖານ ທ່ານHAMID KARZAI ທີ່ສະມັກເຂົ້າແຂ່ງຂັນເອົາ ຕຳແໜ່ງ ຕື່ມອີກນັ້ນ ກ່າວວ່າການມີຄະແນນ ສຽງນຳໜ້າຂອງທ່ານ KARZAI ແມ່ນຫຼາຍພໍ ທີ່ການເລືອກຕັ້ງຮອບສອງຈະບໍ່ມີຄວາມຈຳເປັນ ສ່ວນໂຄສົກຄົນນຶ່ງ ຂອງອະດີດ ຣັຖມນຸຕຣີ ການຕ່າງປະເທດABDULLAH ABDULLAH ທີ່ຖືກັນວ່າ ເປັນຜູ້ທ້າທາຍ ທີ່ມີຄະແນນສຽງ ໃກ້ຄຽງທ່ານKARZAI ຫລາຍທີ່ສຸດນັ້ນ ໄດ້ກ່າວອ້າງວ່າ ແນ່ນອນທ່ານ ABDULLAH ເປັນຜູ້ມີຄະແນນສຽງນຳໜ້າ ແຕ່ເລຂາທິການໃຫຍ່ ຂອງຄະນະ ກັມມະການເລືອກຕັ້ງຊຶ່ງເປັນອົງການ ຈັດຕັ້ງອິສຣະ ທ່ານ DAOUD ALI NAJAFI ກ່າວໃນມື້ນີ້ວ່າຍັງບໍ່ທັນມີ ການນັບບັດ ຄະແນນສຽງ ທັງໝົດເທື່ອ ແລະດັ່ງນັ້ນ ຜົນການນັບຄະແນນສຽງຂັ້ນຕົ້ນ ຈຶ່ງຈະບໍ່ມີການ ປະກາດໃຫ້ຊາບ ພາຍໃນໄລຍະ ຕື່ມອີກ 4 ມື້ຄືຈົນຮອດວັນທີ 25 ສິງຫາ ຄະນະຜູ້ແທນ ຂອງເກົາຫລີເໜືອ ໄດ້ໄປຢ້ຽມຄຳນັບສົບ ມື້ລາງອະດີດປະທານາ ທິບໍດີເກົາຫລີໃຕ້ທ່ານກິມແດຈຸງ ຕາງໜ້າໃຫ້ ທ່ານ ກິມຈົງອິລຜູ້ນຳຂອງເກົາຫລີເໜືອ ໃນ ລະຫວ່າງ ການເດີນທາງ ໄປຢ້ຽມຢາມເກົາຫຼີ ໃຕ້ ຄະນະຜູ້ແທນ ຂອງເກົາຫລີເໜືອຍັງໄດ້ ນຳເອົາ ພວງມາລາ ໄປຍັງບ່ອນວາງສົບຂອງ ທ່ານກິມ ທີ່ສະພາແຫ່ງຊາດ ເກົາຫລີໃຕ້ ທ່ານກິມ ໄດ້ເຖິງແກ່ມໍຣະນະກັມໃນມື້ ວັນອັງຄານ ຜ່ານມາ ຮວມອາຍຸໄດ້ 85 ປີ ນີ້ແມ່ນເທື່ອທຳອິດ ທີ່ເກົາຫລີເໜືອໄດ້ໄປຢ້ຽມຄຳນັບສົບ ຢ່າງເປັນທາງການ ຂອງຜູ້ນຳເກົາຫລີໃຕ້ແລະນີ້ກໍເປັນເທື່ອທຳອິດ ໃນຮອບເກືອບສອງປີ ທີ່ເຈົ້າໜ້າທີ່ ເກົາຫລີເໜືອໄດ້ເດີນທາງ ໄປເກົາຫລີໃຕ້ ການຢ້ຽມຢາທີ່ວ່ານີ້ ແມ່ນຖືກເບິ່ງກັນວ່າເປັນໂອກາດອັນດີ ສຳລັບເປີດ ການເຈຣະຈາຫາຣືກັນ ລຸນຫລັງທີ່ໄດ້ເກີດຄວາມເຄັ່ງຕຶງ ມາເປັນເວລາ ຫລາຍໆເດືອນ ຄະນະຜູ້ແທນ ຂອງເກົາຫລີເໜືອແມ່ນຮວມທັງ ຫົວໜ້າໜ່ວຍສືບລັບ ຂອງພຽງຢາງ ແລະເຈົ້າໜ້າທີ່ ອະວຸໂສຂອງພັກ ແຕ່ໂຄສົກຄົນນຶ່ງ ຂອງກະຊວງ ທ້ອນໂຮມຊາດ ເກົາຫລີໃຕ້ກ່າວວ່າ ບໍ່ມີໝາຍກຳນົດການທີ່ຈະເປີດ ການເຈຣະຈາ ລະຫວ່າງຄະນະຜູ້ແທນ ເກົາຫລີເໜືອ ກັບຣັຖບານ ເກົາຫລີໃຕ້ ສື່ມວນຊົນຂອງທາງການ ຈີນ ລາຍງານວ່າ ມີຜູ້ບັນຊາການຕຳຣວດ ຢ່າງ ນ້ອຍຢູ່ໃນ 6 ເຂດໄດ້ຖືກຈັບ ໃນການປາບປາມ ການສໍ້ຣາດບັງຫຼວງຄັ້ງໃຫຍ່ທີ່ເມືອງ CHONG QING ໃນພາກຕາເວັນຕົກ ສຽງໃຕ້ຂອງຈີນ ເຈົ້າໜ້າທີ່ຕຳຣວດຄົນນຶ່ງກ່າວຕໍ່ໜັງສືພິມ CHINA DAILY ວ່າ ມີການສົງສັຍວ່າ ຜູ້ບັນຊາການ ຕຳຣວດທັງ 6ໃຫ້ການປົກປ້ອງຄຸ້ມຄອງ ແກ່ກຸ່ມອັນທະພານ ເຈົ້າໜ້າທີ່ເວົ້າວ່າມີຜູ້ບັນຊາການຕຳຣວດ ຢ່າງນ້ອຍ 3 ຄົນ ໄດ້ຖືກຈັບບໍ່ດົນ ກ່ອນຈະໄປຮ່ວມປະຊຸມທີ່ທາງກົມຕຳຣວດຈັດຂຶ້ນ ເພື່ອປຶກສາຫາຣື ກ່ຽວກັບ ການປາບປາມດັ່ງກ່າວ ເຈົ້າໜ້າທີ່ຄົນນີ້ ເວົ້າຕື່ມວ່າ ມີຕຳຣວດ ລະຫວ່າງ 30 ຫາ 40 ຄົນ ໄດ້ຖືກຈັບໃນຂໍ້ຫາ ພົວພັນກັບ ການກໍ່ອາຊຍາກັມ ຫລືບໍ່ກໍໃຫ້ການຄຸ້ມຄອງ ແກ່ກຸ່ມອັນທະພານ ສື່ມວນຊົນຂອງຈີນ ລາຍງານວ່າ ມີຕຳຣວດ ຫລາຍກວ່າ 500 ຄົນ ກຳລັງຖືກສືບສວນ ໃນຕົ້ນເດືອນນີ້ ອະດີດ ຜູ້ອຳນວຍການຕຳຣວດ ທີ່ເມືອງ CHONGQING ກໍໄດ້ຖືກຈັບຊຶ່ງເປັນພາກສ່ວນນຶ່ງ ໃນການປຸກຣະດົມ ຕໍ່ຕ້ານການສໍ້ຣາດບັງຫຼວງ ທະຫານ 2 ຄົນແລະພົລເຮືອນ ຄົນນຶ່ງ ໄດ້ຖືກຂ້າຕາຍ ໃນການໂຈມຕີ 2 ຄັ້ງຂອງພວກ ທີ່ສົງສັຍວ່າ ເປັນກະບົດ ຢູ່ໃນເຂດ ພາກໃຕ້ ທີ່ວຸ້ນວາຍຂອງໄທ ຕຳຣວດກ່າວວ່າ ຣະເບີດແຄມທາງລູກນຶ່ງ ໄດ້ແຕກໃສ່ ພວກທະ ຫານ ທີ່ພວມລາຕເວນຢູ່ທີ່ຈັງຫວັດ ນະຣາທິ ວາດ ມີທະຫານ 2 ຄົນ ເສັຽຊີວິດ ແລະອີກຄົນນຶ່ງໄດ້ຮັບບາດເຈັບ ໃນເຫດຣະເບີດແຕກ ດັ່ງກ່າວ ແລະການຍິງຕໍ່ສູ້ກັນ ທີ່ຕິດຕາມມາໃນວັນສຸກມື້ນີ້ ສ່ວນທີ່ຈັງຫວັດ ປັດຕະນີ ຊຶ່ງຕັ້ງຢູ່ ໃກ້ຄຽງນັ້ນ ມືປືນໄດ້ສັງຫານຜູ້ໃຫຍ່ບ້ານ ຊາວມຸສລິມ ຄົນນຶ່ງ ຂະນະທີ່ລາວ ພວມກະກຽມ ຈະສວດມົນພາວະນາ ໃນຕອນເຊົ້າມື້ນີ້ ແລະໃນມື້ວານ ຜູ້ຊາຍຄົນນຶ່ງ ທີ່ນັບຖືສາສນາພຸດກໍໄດ້ຖືກຂ້າຕາຍ ຢູ່ນອກຮ້ານ ແປງຣົດຈັກ ຂອງລາວ ຣະເບີດທີ່ຫ້າງໄວ້ໃກ້ໆກັບບ່ອນລາວຕາຍ ໄດ້ແຕກຂຶ້ນ ເວລາເຈົ້າໜ້າທີ່ສືບສວນ ໄປຮອດບ່ອນເກີດເຫດແຕ່ປາກົດວ່າ ບໍ່ມີຜູ້ໃດ ໄດ້ຮັບບາດເຈັບລົ້ມຕາຍ ມີປະມານ 3 ພັນ 500 ຄົນໄດ້ເສັຽຊີວິດ ນັບແຕ່ ພວກກະບົດ ແບ່ງແຍກດິນແດນ ຊາວພວກມຸສລິມເລີ້ມທຳການຕໍ່ສູ້ ຢູ່ໃນເຂດພາກໃຕ້ ຂອງໄທ ໃນປີ 2004 ອົງການ ນິຣະໂທດກັມສາກົນໄດ້ ຮ້ອງຮຽນ ໄປຍັງຣັຖບານມາເລເຊັຽໃນວັນສຸກ ມື້ນີ້ໃຫ້ຍົກເລີກ ການຕັດສິນໂທດຂ້ຽນຕີແມ່ຍິງ ຄົນນຶ່ງທີ່ໄດ້ກິນເຫລົ້າ ກຸ່ມປົກປ້ອງ ສິດທິມະ ນຸດນາໆຊາດກຸ່ມນີ້ ກ່າວໃນ ຖແລງຂ່າວສະບັບນຶ່ງວ່າ ການຂ້ຽນຕີ ແມ່ນເປັນການກະທຳ ທີ່ໂຫດຮ້າຍທາຣຸນ ໄຮ້ຄວາມເປັນມະນຸດແລະຕ່ຳຊ້າ ແລະການກະທຳ ທີ່ວ່ານີ້ ຄວນຈະໄດ້ຮັບ ການຍົກເລີກ ໂດຍສິ້ນເຊີງ ແຕ່ລາຍງານ ຂອງອົງການ ຂ່າວເອພີ ຂອງສະຫະຣັດແຈ້ງວ່າ ນາງ KARTIKA DEWI SHUKARNOແມ່ຍິງຜູ້ທີ່ໄດ້ຮັບ ການຕັດສິນໂທດ ໃຫ້ຖືກຂ້ຽນຕີ 6 ບາດ ແລະປັບໃໝ 1 ພັນ 400ໂດລານັ້ນ ໄດ້ປະຕິເສດ ຕໍ່ການຂໍອຸທອນ ໃນນາມນາງ ນາງຈະເປັນ ແມ່ຍິງຄົນທຳອິດທີ່ຈະຖືກຂ້ຽນຕີ ພາຍໃຕ້ກົດໝາຍ ສາສນາອິສລາມ ຂອງມາເລເຊັຽ ມາເລເຊັຽຊຶ່ງເປັນປະເທດ ທີ່ປະຊາຊົນສ່ວນໃຫຍ່ ນັບຖືກສາສນາ ອິສລາມນັ້ນ ໄດ້ຫ້າມບໍ່ໃຫ້ຊາວມຸສລິມ ກິນເຫລົ້າ ແຕ່ປ່ອຍໃຫ້ພວກທີ່ ບໍ່ໄດ້ນັບຖື ສາສນາອິສລາມ ກິນໄດ້ ຣັຖມຸນຕຣີ ການຕ່າງປະເທດ ອັງກິດ ທ່ານ DAVID MILLIBAND ກ່າວວ່າມັນ ເປັນເຣື່ອງທີ່ໜ້າເສັຽໃຈ ແລະໜ້າວິຕົກຫຼາຍທີ່ ໄດ້ເຫັນພາບຜູ້ຊາຍທີ່ຖືກພົບເຫັນວ່າ ມີຄວາມ ຜິດໃນການວາງຣະເບີດ ໃນເຂດນ່ານຟ້າເມືອງLOCKERBIE ໃນປີ 1988 ໄດ້ຖືກຕ້ອນຮັບ ຢ່າງວິຣະຊົນ ເວລາຜູ້ກ່ຽວເດີນທາງ ກັບຄືນ ໄປ ລີເບັຽ ທ່ານ MILLIBAND ຍັງເອີ້ນນາຍ ABDEL BASETAL-MEGRAHI ວ່າ ເປັນຄາຕກອນ ສັງຫານໝູ່ ນາຍ MEGRAHI ໄດ້ຖືກຈຳຄຸກ ຕລອດຊີວິດຍ້ອນວາງຣະເບີດ ໃສ່ຖ້ຽວບິນ 103 ຂອງສາຍການບິນ PAN AM ເໜືອເຂດນ່ານຟ້ າເມືອງLOCKERBIE ໃນ SCOTLAND ເມື່ອປີ 1988 ທີ່ເຮັດໃຫ້ມີ ຜູ້ເສັຽຊີວິດ 270 ຄົນ ນາຍ MEGRAHI ໄດ້ເດີນທາງ ກັບຄືນໄປລີເບັຽ ໃນຕອນແລງ ຂອງມື້ວານນີ້ຫຼັງຈາກເຈົ້າໜ້າທີ່ SCOTLAND ໄດ້ປ່ອຍຜູ້ກ່ຽວ ຍ້ອນຄວາມເມດຕາ ກາຣຸນາ ພວກໜຸ່ມນ້ອຍ ຊາວລີເບັຽ ຈຳນວນຫລາຍຮ້ອຍຄົນ ທີ່ໄປຕ້ອນຮັບ ໄດ້ພາກັນຮ້ອງເຊັຽແລະໂບກທຸງຊາດລີເບັຽ ພ້ອມກັບຮູບຂອງລາວ ຕ້ອນຮັບນາຍ MEGRAHI ທີ່ສນາມບິນTRIPOLI ເຊີນຟັງຂ່າວລາຍລະອຽດ ໂດຍຄລິກບ່ອນສຽງ